
Car amicos de Interlingue-Occidental! 


lE-Munde ha pausat longmen o plu extactmen nin mensus. Vu certmen questiona pro quo? Un cause 
esset que yo personalmen esset tre ocupat pri Ido. Yo nu es membre del Directant Comité del mundal 
Ido organisation ULI. Un altri cause es que yo esset un poc deceptet pro tro mult errores lingual in li 
textus de me e de altri autores. Dunc it es vermen mult labor corecter li textus. Naturalmen to besona 
mult témpore e auxilie de altri Interlingueistes. Pro to mi ambitiosi scope publicar IE Munde 
trimensualmen in un alt qualitá devenit plu e plu ínpossibil. 

Nu pos circa nin mensus yo changeat mi opinion. Yo ne vole abandonar ti bell e excellent lingue. Dunc 
yo ha decidet continuar publicar IE Munde, ma anc con un nov “filosofie”. Yo adopte li filosofie del 
Idisto Lenadi Moucina. Lenadi publica in li internet un Ido-revúe sub li titul “Gazuyi” (Pipiada). “Gazuyi” 
es publicat írregularimen sin fix date. Lenadi Moucina anc confesse que lingual errores es possibil e il 
intentionalmen renuncia long corectiones per altri Idistes. Malgré to li lingue de Gazuyi es excellent. 
Yo consenti con Lenardi que li exagerat perfectionisme de quelc adeptes de planlingues es un grand 
problema por li developament e divulgation de planlingues. Hay vermen adeptes de planlingues qui 
have li hobby trovar errores in li textus de altri persones. Un tal conduida descoragea entusiastic 
persones e nov adeptes de planlingues. 

Dunc forsan ti nov edition de IE Munde ne es lingualmen perfect, ma it es un expression del joya pri 
Interlingue-Occidental del autores de ti revúe. E tal joya e entusiasme es li nov filosofie de IE Munde e 
li precondition por li existentie de ti revúe. 

Li numeró 5 de IE Munde contene articules queles yo ja recivet o scrit in li annu 2011, ma anc quelc 
nov contributiones, queles esset scrit durant li passat dies.Yo vole raportar pri quelc activitás in li 
movement de Interlingue-Occidental dum li passat nin mensus. Li central organ del Interlingue-Union 
celebrat su 70-esim anniversarie e hay quelc nov acitivitás de Interlingue-Occidental in li internet. 

Por ti-ci revúe Gabriel Svoboda continuat su traduction del historie del futur per li parte 2. lan Niles 
permisset me publicar su recentmen in li internet publicat traductiones del Fabules Fantastic de 
Ambrose Bierce. In li angul poetic yo traducat du poemas e ultra to yo ha traducat li textu del canzon 
„Blindvision“ (Ciec-vision) del gruppe Blancmange in Interlingue-Occidental. 

Li tema de ci numeró es li 20-esim anniversarie del índependentie del Ucraina. Ucraina es li hósped 
del Europan Championatu de Football juntmen con Polonia li junio 2012. Benque Ucraina es un tre 
grand país it es presque ínconosset in li munde. Yo anc continua nor cursu de conversation de 
Interlingue in ti-ci numeró 

Yo desira vos un plesent letura! Qualmen sempre yo vell esser joyosi pri vor opiniones e commetaries 
pri li numeró 5 de IE Munde. 

Vor Vaiodnieks 

NOVAS DE INTERLINGUE-OCCIDENTAL 



COSMOGLOTTA CELEBRA SU 70-ESIM ANNIVERSARIE 

Li central organ de Interlingue Cosmoglotta celebrat in li annu 2011 su 70-esim anniversarie. Li 
numeró 312 de Cosmoglotta esset publicat in li decembre 2011 e contene un litt retrospection del 
historie de Cosmoglotta e del movement de Interlingue. Anc IE Munde es mentionat in li jubilé-edition 
de Cosmoglotta. Adplu on trova in li numeró 312 de Cosmoglotta un articul pri li historie del calendare, 
un portrete de Cardianal Mezzofanti, qui esset un eminent polyglott, un raporte pri un reunion de du 
Interlinguieistes in Tchekia e un articul pri li bibliotecario Claude Gacond, qui festat su 80-esim 
anniversarie. 

Si vu have interesse reciver gratuitmen li numeró 312 de Cosmoglotta ples scrir un e-missage al 
presidente del Interlingue Union Senior Bedrich Plavec b.plavec@interlingue.org. 


UN NOV GRUPPE DEINTERLINGUE-OCCIDENTAL CHE FACEBOOK 


facebook 


Li editor de IE Munde ha fundat un nov gruppe por Interlingue-Occidental che li populari social retage 
Facebook. Facebook ha changeat li formate por tal gruppes e pro to li old gruppe de Interlingue- 
Occidental che Facebook esset transfertet in ii archive pro ínactivitá. Ma nu hay un nov gruppe de 
Interlingue-Occidental. Vu trova li nov gruppe ci: 

http://www. facebook. com/groups/403123056383240/ 

... E UN NOV GRUPPE DEINTERLINGUE-OCCIDENTAL CHE YAHOO 


Pro yo ha fundat un nov gruppe de Interlingue-Occidental che Facebook e volet informar li membres 
del old Yahoo gruppe pri to yo esset bannit in li old gruppe de Occidental per li fundator e proprietario 
de ti gruppe Frangois Comparot. Naturalmen Yahoo e Facebook es du diferent locos in li internet e on 
atinge diferent persones per les. Ma Frangois Comparot egardat to quam un atacca al su Yahoo 
gruppe e bannit me in su gruppe. Ultra to il ataccat me personalmen in du e-mails. To es un absurd e 
nociv conduida, ma li munde de planlingues es plen de desfacil personalitás . Pro to ha fundat un nov 
gruppe de Interlingue-Occidental che Yahoo. Yo besona un tal gruppe anc por publicar IE Munde. 
Chascun interessat person es benevenit in li nov gruppe. Ci es li adresse del nov gruppe de 
Interlingua-Occidental che Yahoo: 

http://de.groups.yahoo.com/group/interlingue-occidental/ 


COSMOGLOTTA ALLIANTIES NUIN Ll INTERNET 

Li presidente del Interlingue-Union Senior Bedrich Plavec ha inviat a me quelc numerós de 
“Cosmoglottic Alliantie” in electronic forme. Yo ha mettet li documentes in li archive del old Yahoo 
Gruppe de Occidental (ante yo esset bannit) e in li archive de nov gruppe Interlingue-Occidental. 
Cosmoglottic Allianties esset publicat ínter 1976 e 1985 por plenar li lacune til li reaparation de 
Cosmoglotta por informar li Interlingueistes. Li Cosmoglottic Allianties hat 65 numerós. Li publication 
anc nominat “Cosmoglotta-lnformationes”. 

Ma li experit interlingueist Donald Gasper adverti que li autor die Cosmoglottic Allianties Dr. Stanislav 
Tichý ha inventet mult persones e activitás del movement de Interlingue pri queles il scrit in su 
publication. Yo cita Donald Gasper: “Con li exception del nómine de Jaroslav Tichý, li persones 
mentionat quam membres del Senat, Comité Directiv, Buró de presidentie, etc. es omnis fantasmes! 
Mem tis ex li 'Thomas-lnsules”! Ili es li productes del imagination fertil de Tichý.” 

Támen li Cosmoglottic Allianties es un interessant document e nu on posse léer quelc numerós de ti 
publication in li internet. 


OVRES LITTERARIININTERLINGUE-OCCIDENTAL TRADUCTET DEIAN NILES 

lan Niles es tre activ in li divers gruppes de Occidental. II ha ja traductet mult litterari textus in 
Occidental-lnterlingue, ma sin facer grand brue quam li australian scritor Robert Winter in su blog “The 
Joy of Languages” (Li joya del lingues). Niles ha traductet quelc racontas del genre Science Fiction. 
Nu il ha traductet li humoristic fantastic fabules de Ambrose Bierce. Yo mersia lan pro su fructosi labor 
por Occidental-lnterlingue. 

INTERLINGUE-OCCIDENTAL SUR UINTERNET-PÁGINE TATOEBA 


Li internet-págine Tatoeba (http://www.tatoeba.org) colecte frases in omni lingues del munde. Per mi 
initiative anc Interlingue esset includet in li liste del lingues che Tatoeba. Yo e quelc altri 
Interlingueistes ja traductet plu quam 180 frases in li lingue de Edgar de Wahl. Traducter frases in 
Interlingue sur ti págine es un bon exercition por aplicar e ameliorar su Interlingue. Lass nos juntmen 
ta avansar Interlingue! Li altri planlingues quam Esperanto, Ido, Klingonian, Toki Pona, Volapuk e 
Interlingua es anc tre activ che Tatoeba! In li april 2012 Interlingue esset ye li 70-esim position ínter 93 
lingues. 



Nu du poemas in Interlingue. Un poeme es de un yun autoressa. Yo ha trovat li poema "Li cordie 
palpita" in un jurnale por yun homes in li internet. Li poema "Li amore" esset scrit del famosi german 
poete Matthias Claudius (1740-1815). 


Ll CORDIE PALPITA 

Si yo vide te, 

yo oblivia omnicos circum me 
e li munde es por 
ti moment presc mut. 


Mi cordie ne cessa palpitar 

e yo apen audi éxter li 


sonori guttes del pluvie. 

Tu es símplicmen solmen magnific 
Tu es tant marvelosi. 

Yo ne vole perdir te, 
ma támen yo ne va 
acceptar un cose. 

Yo ja sovente ha dit, que tu deve 
cessarto, altrimen it es possibil, 
que yo va odiar te por to. 

Támen tu es omnicos, quo yo have 
e yo es felici que deo ha dat te a me 
Yo ama te! 

(A utoressa: Very) 

Ll AMORE (Un poema de Matthias Claudius) 



Necós posse impedir li amore, 
it ne conosse porte e clud-bolt 
e penetra in omnicos: 
it es sin comense, 
su ales volettat eternmen 

e va volettar eternmen. 


(Matthias Claudius 1740-1815 esset un german poete e jurnaliste. Hay anc un articul pri Matthias 
Claudius in li Wikipedia de Interlingue: http://ie.wikipedia.org/wiki/Matthias_Claudius) 


ANGUL LITTERARI 



QUAR FABULES FANTASTIC DE AMROSE BIERCE 

Ambrose Gwinnett Bierce esset un us-american scitor e jurnalist, qui nascet li 24 de junio 1842 in 
Meigs County in li state Ohio e morit in li annu 1914 in Chihuahua (México). Bierce esset un bizarri 
personalitá. In li etá de 15 annus il forlassat su genitores e combattet in li guerre intern in li Unit States 
por li nord-states. II devenit jurnalist e laborat quam corespondent in London in li Reyatu Unit e in li 
cité capital del Unit States in Washington. Bierce desaparit misteriosimen durant li revolution mexican 

in li annus 1913/14. esset un grand cinico e scrit mult curt racontas. Solmen pos li duesim guerre 
mundal on comensat estimar su ovre. 

Ambrose Brose es hodie considerat quam un del fundatores del modern horrore-litteratura juntmen 
con li plu conosset scritores Edgar Allan Poe e H.P.Lovecraft. 


f. 

Ý 1 

f* 

’ ‘T » ■ Un portrete de Ambrose Bierce 

Nor amico lan Niles ha traductet quelc curt satiric racontas ex li collection “Fabules fantastic” de 
Ambrose Bierce in Interlingue-Occidental. Yo publica ci in IE Munde quelc de su excellent traductiones 
con permission de lan Niles. 


Li Moral Principie e li Material Interesse 

Un Moral Principie e un Material Interesse incontrat se sur un ponte, quel es solmen suficent larg por 
un. 

“Du supra, vu abject cose,” tónnerat li Moral Principie, “e permisse que yo passa súper vu!” 

Li Material Interesse símplícmen regardat in li ocules del altri sen dir alquó. 

“Ah,” dit li Moral Principie, hesitante, “lass noi lotar por vider quel deve retraer se til que li altri ha 
passat.” 

Li Material Interesse mantenet un silentie constantmen in un fix e ínvacilant regarde. 

“Por evitar un conflicte,” li Moral Principie recomensat, alquam íntranquilmen, “Yo va reposar me e 
permisser que vu pedea súper me.” 

Tande li Material Interesse trovat un lingue, e per un coincidentie it esset su lingue. “Yo ne pensa que 
vu es bon por pedear,” it dit. “Yo es un poc special pri to quo yo have sub mi pedes. Suposi que vu 
descende ad-in li aqua.” 

It evenit talmen. 

Li Carmesin Candel 


Un reposant mann e proxim al morte il vocat su marita a su lette e dit: 

“Bentost yo va forlassar te por sempre. Da mi dunc un últim pruva de tui afection e fidelitá, pro que, 
secun nor sacri religion, un maritat mann demandant esser admisset al cielal porta deve jurar que il 
nequande deshonorat se con un indigni fémina. In mi scrituore, tu va trovar un carmesin candel quel 
ha esset benedit del alt sacerdote e have un special signification. Jura a me que tu ne va remaritar te 
durant que it existe.” 

Li fémina jurat e li mann morit. durant li funerale, li fémina stat ye li fronte del portuore del sarco tenent 
un carmesin candel inflammat til que it esset completmen exhaustet. 


Li maculat scud e li ínpur hermeline 

Un maculat scud, levante se a un question de privilegie, dit: Senior Orator, yo vole rejecter un 
alegation e explicar que li macules sur me es li natural marcas de un quel es li descendente del sole e 
de un maculat cervello. Ili veni de necun accidente de caráctere, ma ili inhere ?? in li arangeament 
divin e li constitution de coses. 

Quande li scud maculat reprendet su sede, li hermeline ínpur levat se e dit: 

Senior Orator, yo ha audit con profund atention e tot aprobation li explication del membre honorabil, e 
yo vole presentar pluri comentas per me self. Yo anc ha esset abominabilmen calumniat de nor ancian 
adversario, li Infam Mentida, e yo vole indicar que yo es composit del pelle del Mustela (??) Maculata, 
quel es ínpur desde nascentie. 

Li Patriot Ingeniosi 


Hante obtenet un audientie con li Rey, un patriot ingeniosi prendet un pezze de papere de su tasca, 
diente: 

“Si it plese vor Majestá, yo have ci un formul por constructer curasses quel necun fusil posse 
penetrar. Si ti curasses es adoptet in li Marine Reyal, nor naves de guerre va esser ínvulnerabil e dunc 
ínvictibil. Vi anc raportes del ministres de vor Majestá atestant pri li valore del invention. Yo va 
abandonar mi jure pri it por un million tumtumes. 

Pos examinar li paperes, li Rey promesset le un mandate del Departement de Extorsion del Senior Alt 
Tresorero por un million tumtumes. 

“E vi,” dit li patriot ingeniosi, prendente un altri papere de un altri tasca, “li planes provisori de un fusil 
quel yo ha inventet e quel va penetrar ti curasse. Li Fratre Reyal de vor Majestá, li Imperator de 
Detonation, es avid pri comprar it, ma fidelitá al tron e person de vor Majestá obliga me ofertar it prim 
a vor Majestá. Li precie es un million tumtumes. 

Hante recivet li promesse de un altri chec, il pussat su manu ad-in ancore un altri tasca, remarcante: 

“Li precie del ínresistibil fusil vell har esset mult plu grand, vor Majestá, except que su raketes posse 
esser tam efectivmen impedit per mi metode particulari de aplicar al curasses un nov ...” 

Li Rey indicat al Grand Chef Factic que il aproxima se. 

“Sercha ti mann,” il dit, “e raporta quant tascas il tene.” 

“Quarant-tri, Senior,” dit li Grand Chef Factic, finiente li examination. 

“Si it plese vor Majestá,” clamat li Patriot Ingeniosi con terrore, “un de les contene tabac.” 

“Supporta le per su malleoles e sucusse le,” dit li Rey, “tande da le un chec de quarant-du million 
tumtumes e mortar le. Lass que un decret es publicat, declarante que genie es un delicte capital.” 

ANGUL MUSICAL 



BLIND VISION de BLANCMANGE 



Ci es un traduction del canzon “Blind Vision” (Ciec Vision) del anglesi gruppe Blancmange. 
Blancmange esset un populari gruppe ínter 1982 e 1985. Li musical style esset li electronic pop- 
musica de New Wave. 

CIEC VISION 


Ciec esperantie - ciec visiones 
ciec centre - un centre 

ciec vivida - e vidida 

ciec inferne - ciec inferne. 

Ciec visiones - e nul causes 
por action - ciec paroles 
Ciec visiones - e nul causes 
por action - ciec paroles 

Ciec visiones - e nul causes 
nul causes - por actiones 

In un somnie quande yo lée págines plen del paroles 
Plu tu regarda - it deveni plu 
desfacil - it deveni 
plu desfacil - it ne es. 

Un somnie es un somnie - 
in un somnie yo lée págines 
págines plen de paroles - 

It deveni 


It deveni desfacil - it ne es 

It ne es 

It 

it 

it deveni plu desfacil 
it deveni plu desfacil 
it deveni desfacil. 

Tene me plu fixmen nu 
tene me plu fixmen - to es un ciec vision 
Pussa me plu fortmen - to es un ciec inferne. 
Torna me circum e 

circum li ciec centre. 

Nu yo torna me mult milies súper li 
terre - to es li ciec inferne. 
ciec esperantie - ciec visiones - ciec 
centre - un centre 

SCIENTIE: Ll MUNDE IN Ll FUTUR 


Ll HISTORIE DEL FUTUR (Parte 2) 



Circa li 2 456 lOOim die julian / 2012 pos Cristo / 1433 pos Hágira / 4709 pos Huang Di 

- Li International Spacial Station esset completat. Experimentes pri homes, cosmo-medicina, biologie, 
fisica, astronomie e meteorologie esset li primari branches de resercha in li station. 

- Li maxim grand vent-energic parc marin in li munde, productent un gigawatt de energie del vente, it 
esset constructet apu li coste de sud-ost-Anglia. 

- London arrangeat li Olimpic Ludes por li triesim vez in su historie; it esset li síngul cité, quel hat fat to 
tal multvez. Li ludes durat du semanes e ili esset securat per un operation extraordinarimen grand in 
un pacífic Europa. London esset transformat per mult nov grand edificies. 

- Li scientífic laboratoria marsianic explorat li clima del rubi planete e determinat, esque li vive hat 
alquande nascet sur li Mars. 

- Masses de homes in li tot munde sucumbet un histerie, quande li mayan calendare atinget li fine de 
su actual cicle. In li pánica, quelc homes acaparat comestibles, adclovat li fenestres o constructet 
barricades círcum lor hemes. Comprensibilmen, por li grandissim majorité del rational homes, li date 
passat sin un accidente - e li vive continuat quam customalmen in li prim die del 14im baktun del 
mayan calendare. 

- Windows 8 esset lansat. Ti-ci sisteme de operation possibilisat un multíplic plu rapid comense, un plu 
rapid avigilation ex li mode de atende, un mercería de aplicationes, integrat internet-aplicationes e un 
perfectet compatibilitá con video de alt-qualitá, video tridimensional, USB 3.0 e Bluetooth 3.0. 


Circa li 2 456 500im die julian /2013 pos Cristo /1434 pos Hágira /4710 pos Huang Di 

- Computator-chipes de 14 nanometres esset in production. Por un comparation, un atom de carbonio 
es 0.34 nanometres larg. Li barriere de 4 gigahertzes esset finalmen transpassuat, mersí al 
performantie e energetic eficacitá de ti nov computator-chipes. Ti ci nov generation de tecnologie de 
microprocessores esset developat del firma Intel. 

Circa li 2 457 200im die julian / 2015 pos Cristo / 1436 pos Hágira / 4712 pos Huang Di 

- Li Britannic Armat Forties, queles hat ludet un substantial rol in li guerre, retraet se de Afghanistan. 

(Traductet de Gabrial Svoboda, fonte: htp://www.futuretimeline.net) 


LINGUE 



ln ti parte del revue IE-MUNDE es dat quelc frases util por li conversation diari. 


CONVERSA TIONININTERLINGUE - PARTE 5 Li Compra 

Quo vu desira? 

Esque on servi vos? 

Yo desira (besona) 

Ples monstrar (dar) me 

Yo recomenda vos ... 

Quant custa li pezze (li par, deciduene, kilogramm)? 

To es tro car (expensiv). 

Esque vu ne have alquó min car? 

Yo desira, un plu bon qualitá. 

To ne convene me. 

To sta vos tre bon. 

It es tro grand (litt, levi, pesant, spess, fin, long, curt, strett, larg, dur, moll). 

To es tre modern, secun li ultim moda. 

To es nor ultim novitá. 

Esque vu desira ancor alquó? 

No, to sufice. 

TEMA: UN ANNIVERSARIE CON APERT QUESTIONES 

UCRAINA CELEBRA 20 ANNUS DE ÍNDEPENDENTIE, QUEL NE OMMNES HAT 

SERCHAT 


Li flagge de Ucraina 

Per li disruption del Soviet-Union li Ucraina ha atinget li statal índependentie, quel it ne hat 
serchat. ínterim li identification del pópul con li nov patria ha devenit fort, etsí li land es 
surprisant heterogen. 

Chernobyl, li orange revolution, bell féminas e forsan li un o li altri football-star. Tis es secun li jurnal 
„Kyiv Post“ ii paroles indicatori, queles es mentionat in li extrania li max sovente si on questiona pri 
Ucraina. Ma quelcvez li contactet person ne have un response a ti question. Li jurnal tirat ti sobrificant 
conclusion quam resultate de un recentmen fat propri inqueste, quel esset fat ni scientificmen ni 
representativmen. 



Un poc conosset land 

Li saventie in li munde pri li Ucraina, quel es li triesim max grand e secun li númere del habitantes li 
settisim max grand land de Europa, es ancor micri, concludet li jurnal. On posse explicar ti deficite del 
conossentie alminu partialmen per li relativ brevi historie del state índependent. Advere esset ante mill 
annus li Rus de Kyiv li unesim grand imperia in li ostslavic spacie. Ma quam índependent national- 
state li Ucraina existe solmen desde li fine del Soviet-Union. Ma in diferentie al states baltic Kyiv 
nequande tendet al índependentie del Soviet-Union. Pos li falliment del colpe de state in Moscva in li 
august 1991 li Verchovna Rada, li parlament del Ucrainian Soviet-Republica, pro li pressure del 
movement por li índependentie del Ucraina „Ruch“ aprobat un declaration de soveranitá, quel esset 
confirmat per un plebiscite in li fine del annu 1991 (ja pos li formal dissolution del Soviet-Union) per un 
preponderant majorité. 

In un retrospective del recent 20 annus in un comparation con li states baltic, con queles on esset in 
un simil situation, li bilancie ne es positiv por li Ucraina. Li Baltes devenit ja in li annu 2004 per sin 
precedentie radical politcal e economic reformes membres del Europan Union; un scope, quel es por 
Kyiv - si it es vermen seriosimen intendet - ancor in li lontan distanie. Un political vole por to ha format 
se solmen in li recent annus. Si on es vermen pret prender anc li necessi mesuras es un totmen altri 
question. 

Támen Ucraina posse pretender que it es ultra li states baltic li ex-soviet republica quel have li max 
bon developat democratie. To es finalmen un merite del orange revolution in li annu 2004 quande li 
popul refusat acceptar li manipulat electiones presidential e ne vole acceptar que Viktor Janukovich 
quam designat successor de presidente Leonid Kuchma continua un autoritari politica. 


Li caverne-monastere in Kyiv 

It es un ironie que pos quin in mult aspectes caotic annus con presidente Juscenko nu Janukovich ha 
atinget in li duesim prova per li democratic progresse de líber electiones li max alt position in li state. Li 
reptent retorn a un autoritari sistema, quel on posse remarcar durant li un e demí annus de su 
mandate, ne es solmen un venjantie contra li “orange” revolutionarios, ma anc un signe por to que li 
political pensada de Janukovich es ancor li sam qualmen in li final annus del soviet era. 

Anc li plu grand political pluralité de Ucraina in comparation con altri ex-soviet states ne posse celar 
que un sisteme-change ha evenit solmen tre íncompletmen. Li land nequande ha experit un ver 
exchange del political elites. Viktor Juscenko e Julia Timosenko, li plu tard icones del orange 
revolution, ja atinget in li era de Kuchma alt positiones in li guvernament. Ili ambi ne esset modellic 
democrates. Ili alliat se plu tard con chascun possibil partnero. Li hodie grand adversarios Janukovich 
e Timoshenko esset in li annu 2009 proxim de un alliantie per li vell hat atinget un du ters majorité por 
changear li constitution. 

To quo aspecte qualmen un political competition es in parte solmen un combatte ínter rivalisant 
economic interesses. Li oligarches de Ucrania ne esset expulset ex li politica, ma ili es strettmen ligat 
con diferent gruppes o es mem self politicalmen activ. 

IVesf e osf 

Li land es anc frenat in su developation per un - solmen a duesim vise visibil - heterogenitá. Ti es un 
resultate del historie. Li west de Ucraina - ú li desire a un índependent state ja sempre esset plu 
grand e anc li ucrainian lingue es ta plu fortmen present - esset unquande un parte del austrian- 
hungarian monarchie. Li sud e li ost in contra - fortmen russ parlant e in li russ sfere del influentie - 
orientat se sempre plu a Moscva. Precipue in li relation al Soviet-Union hay grand diferenties in li 
perception del historie. Pro to it es un respectabil successe del construction de un identitá quam un 
nation per li vole, que in un inqueste de opinion 93 percentes del interrogat persones indicat Ucrania 
quam lor patria. Etsí plu grand discrepanties vell aparir per plu precisi interrogation pri to quo significa 
li término Ucraina. (Secun un articui in li Suddeutsche Zeitung in li februar 2011) 

INTERLINGUE IN CIFFRES 


Númere del IE artìcules in li IE Wikipedia ( 9-im de marte 2012): 1901 

Númere del membres in li nov Facebook gruppe de Interlingue-Occidental (26-im de april 2012): 18 


QUELC LIGAMENTES DE INTERLINGUE-OCCIDENTAL IN Ll INTERNET 

Interlingue Union: Li organisation oficial de Interlingue http://www.interlingue.org/ 

Li Yahoo Gruppe de Interlingue-Occidental http://de.groups.yahoo.com/group/interlingue- 
occidental/ 

Li Interlingue Wikipedia http://ie.wikipedia.org 

Blog de Valodnieks in Occidental-lnterlngue http://interlingue.blogspot.com/ 

Cosmoglotta. Modern numerós del organ del Interlingue Union http://cosmoglotta.narod.ru/ 
Archiv Cosmoglotta. http://www.interlingue.org/cmg/index.html 

Occidentalit * . Li blog de Sebastian Hartwig con audio-dossieres. 

http://www.occidentalita.blogspot.com 

Li gruppe de Interlingue-Occidental che Facebook 

http://www.facebook.com/groups/403123056383240/ 


IE MUNDE 

Redaction: Valodnieks 

Contributiones de: lan Niles, Gabriel Svoboda e Valodnieks 

